Βερβενίκος

Ο Βερβενίκος (εναλλακτικά: Βερβενίκο ρέμα) είναι ένας μικρός ποταμός της Αχαΐας, ο οποίος αποτελεί τον πιο σημαντικό από τους παραπόταμους του Γλαύκου ποταμού.

Περιγραφή

Η τοποθεσία και ο ρους του ποταμού
Πηγάζει από τις δυτικές πλαγιές του σχεδόν κεντρικού τμήματος του Παναχαϊκού, σε υψόμετρο περίπου 1.550 μ., και εκβάλλει στον ποταμό Γλαύκο στην περιοχή του ορεινού Σουλίου, στη θέση που είναι κτισμένος ο οικισμός του Αη-Γιάννη Σουλίου. Πριν τη συμβολή του με τον Γλαύκο διέρχεται ανάντη των ορεινών οικισμών του Σουλίου: Προφήτης Ηλίας και Μιντζαίικα και κατάντη του οικισμού Κεφαλόβρυσο (Χαρμανταίικα). 

Ο ρους του είναι με κύρια διεύθυνση από ανατολικά προς τα δυτικά, ωστόσο, στην αρχική του πορεία και όσο αυτή σχηματίζεται με την ένωση πολλών μικρών ρεμάτων μέχρι και τα 1.200 μέτρα περίπου, ο κύριος ρους του κατευθύνεται νότια. Στις «πλευρές του Βερβενίκου» βρίσκονται οι εξής πηγές: η «Σαλαπαντούς», το «Σούρπι», του «Λιουγκάνη», του «Κεφαλόβρυσου» στα Χαρμανταίικα, του «Μαυρονερίου». Κοντά στον οικισμό του Αη-Γιάννη Σουλίου σχηματίζει μικρούς καταρράκτες.

Γενικά στοιχεία
Η λεκάνη απορροής του είναι μεγέθους 11.000 στρεμμάτων και έχει μήκος που ανέρχεται σε 4 χλμ.

Πρόκειται για χείμαρρο που κατεβάζει πολλές φερτές ύλες στον Γλαύκο. Αυτό οφείλεται επειδή η κλίση του πυθμένα του είναι μεγάλη, όπως και τα πρανή, γεγονός που οδηγεί σε ορμητικές πλημμύρες με επακόλουθο τη μεταφορά φερτών υλικών μεγάλου μεγέθους.

Ιστορικά στοιχεία
Στην περιοχή του Βερβενίκου διατηρούσε παλιότερα αγρό η Μονή Γηροκομειού. Από τις 19/11/1970 λειτουργεί στον Βερβενίκο ηλεκτρικός σταθμός της ΔΕΗ.

Παραπομπές και υποσημειώσεις

Πηγές
 Αργύριος Κων. Αργυρόπουλος, Σούλι Πατρών. Ιστορικές Αναδρομές. Εδώ που εκατοίκησαν οι Πρόγονοι Σουλιώτες, Πάτρα 2000, Δεύτερη Έκδοση.
 Αχαΐα, Χάρτης νομού και σχέδια πόλεων, περιηγητικός χάρτης, ταξιδιωτικός οδηγός. Χάρτης σε κλίμακα 1:100.000 συμβατός με GPS, Εκδόσεις Όραμα, Ραφήνα χ.χ. ISBN 978-960-448-606-9.
 Παναγιώτης Στρούζας, Συγκριτική μελέτη ηλεκτρομηχανικού εξοπλισμού. Τεχνικά χαρακτηριστικά και αναλύσεις κόστους μεταξύ τοπικών φραγμάτων στη Δυτική Ελλάδα, Πτυχιακή εργασία, Τ.Ε.Ι. Δυτικής Ελλάδας/Σχολή Τεχνολογικών Εφαρμογών/Τμήμα Μηχανολόγων Μηχανικών Τ.Ε., Πάτρα (Σεπτέμβριος) 2017. (αρχείο pdf)

Βιβλιογραφία
 Κώστας Ν. Τριανταφύλλου, Ιστορικόν Λεξικόν των Πατρών, Τόμος Α΄, Τυπογραφείο Πέτρου Χρ. Κούλη, Πάτρα 1995, Τρίτη Έκδοση, λήμμα Βερδενίκον, λήμμα Γλαύκος, λήμμα Δερβενίκος.

Εξωτερικοί σύνδεσμοι
 Η περιοχή του ρου του Βερβενίκου στο χάρτη. topoguide.gr. Ανακτήθηκε: 30/07/2018.

Ποταμοί της Αχαΐας
Σούλι Αχαΐας
Δήμος Πατρέων